La Policia Local ha alçat 290 actes relacionades amb el Covid
30 de setembre de 2020

La Policia Local de l'Eliana ha fet pública una memòria que recull les actuacions del cos des de l'1 de gener fins al 23 de setembre de 2020. L'informe destaca que la irrupció del Covid-19 ha canviat substancialment les xifres respecte a anys anteriors. Durant el confinament va haver-hi una baixada i fins i tot desaparició de certs tipus d'actuacions, com les executades en establiments, amb productes pirotècnics, accidents, alcoholèmies i fins i tot robatoris.

D'altra banda, amb l'arribada de la “nova normalitat”, aquest tipus d'actuacions van tornar a créixer i van aparéixer altres noves, generalment relacionades amb aglomeracions i reunions de joves que poden suposar un problema de pertorbació de l'ordre, infraccions diverses relacionades amb l'incompliment de l'ús o ús inadequat de les màscares o reunions en les quals no es compleixen les mesures de seguretat. En total, la Policia Local de l'Eliana va alçar 290 actes relacionades amb el Covd-19.

També destaca la memòria l'increment del “botelló” en el municipi per part de joves, majoritàriament al Parc de la Pineda abans del seu tancament nocturn, la qual cosa ha provocat un augment d'actuacions policials que en la seua majoria es resolen a través de la mediació, encara que a vegades és necessària una intervenció que acaba en denúncia per infraccions vàries. Cal destacar que de les persones implicades en aquests casos i en els de l'ús de la màscara, la meitat tenen entre 18 i 25 anys, una quarta part tenen de 26 en avant i l'altra quarta part són menors d'edat.

La memòria també fa referència, a més dels serveis de gestió, als de vigilància preventiva i seguretat ciutadana i als relacionats amb el trànsit i seguretat viària. En aquest sentit, els vehicles policials han realitzat en aquest període un total de 66.111 quilòmetres, a una mitjana de quasi 250 quilòmetres diaris.

Al marge de la publicació de la memòria, el 29 de setembre era el dia assenyalat en el calendari per a celebrar el Dia de la Policia Local a l'Eliana, però l'actual situació epidemiològica ha impedit el poder dur a terme cap acte públic. Enguany s'ha hagut de limitar a la imposició a l'oficial Alfonso Azcoitia Maeso de la Creu amb Distintiu Blanc pels seus 20 anys de servei.

El regidor de Seguretat Ciutadana, Vicente Zamora, ha destacat la labor que duu a terme la Policia Local les 24 hores de tots els dies d'any i, especialment, tots els serveis realitzats en temps de Covid.